Afrikaans op Wikipedia: Almal moet hul kant bringFoto: Pixabay.com Meeste van ons moes as kind by die biblioteek aanklop om inligting te kry vir ŉ taak. Die jonges van vandag sit voor die rekenaar met ŉ magdom opsies en hoef nie eers vir iemand anders te wag om eers klaar afskrifte te maak van ŉ boek voordat hy/sy ook ŉ beurt kan kry nie. Die internet is ryk aan bronne, maar Afrikaans kort ŉ hupstoot. Maroela Media het onderneem om die Afrikaans-op-Wikipedia-projek ten volle te ondersteun sodat skoliere hul soektog na inligting in Afrikaans kan doen. Ons het jou hulp nodig om ŉ bydrae tot hierdie Afrikaanse biblioteek op Wikipedia te maak. Besoek https://af.wikipedia.org, registreer as ŉ gebruiker en begin artikels en foto’s oplaai (onderaan hierdie artikel volg ŉ video wat jou presies verduidelik hoe jy ŉ artikel op Wikipedia kan publiseer). Omdat dit ŉ gemeenskapsprojek is, kan ons mekaar se gepubliseerde werk redigeer om sodoende beter soekresultate te lewer. Daar is reeds byna 50 000 Afrikaanse artikels op Wikipedia, maar in vergelyking met ander tale skiet dit nog ver te kort. Dit is elke Afrikaanssprekende se plig om kennis na te laat sodat die volgende generasie daarop kan voortbou. Dit is nou tyd om oor te gaan tot aksie: registreer sommer vandag nog om ŉ sigbare verskil te maak in die Afrikaanse gemeenskap! Vir meer inligting of navrae, stuur ŉ e-pos aan [email protected]